Košice 17. 3. 2006 

Pre:  	Potravinárska komora Slovenska 
Kukučínova 22
83103 Bratislava

Vec: 	Otvorený list Potravinárskej komore Slovenska. 

Vážení zástupcovia Potravinárskej komory Slovenska, 

	sme nútení reagovať na Vaše vyhlásenia k návrhu zavedenia zálohovania nápojových PET obalov na jedno použitie zo strany Ministerstva životného prostredia SR. K návrhu vyhlášky o zozname zálohovaných obalov, v ktorej sa predmetné opatrenie navrhuje, ste poskytli TASR nepravdivé informácie, citujeme: 

1.  „SR ako člen EÚ by zavedením povinných záloh za PET fľaše vytvorila prekážky voľného pohybu tovaru, služieb a obchodu aj tým, že spotrebitelia z iných štátov pri kúpe nápojov v PET fľašiach zaplatia v SR v cene výrobku aj obal, pričom nápoj skonzumujú a opustia územie SR. Zálohu už tieto skupiny cudzincov nedostanú späť, to by sa museli vrátiť na Slovensko, čo je voči nim diskriminačné“  

Slovensko nevytvorí zálohovaním nápojových jednorazových obalov prekážky voľného pohybu tovaru, služieb a obchodu, tak ako ich nevytvárajú ani iné krajiny EÚ, ktoré to opatrenie realizujú mnoho rokov - napríklad Švédsko, Fínsko, Dánsko... Uvedený príklad o zahraničných turistoch je snahou umelo vytvoriť argument proti zálohovaniu. Nie je na tom nič diskriminačné - turisti majú rovnaké právo a možnosť vrátiť zálohovaný obal ako občania žijúci v SR. Okrem toho, reálne nie je predstaviteľný bežný výskyt Vami popisovanej situácie. Týka sa zanedbateľného počtu turistov, ktorým to naviac vôbec nevadí. Desiatky rokov si takto kupujú pivo, niektoré vody a doposiaľ nik nezaznamenal jedinú sťažnosť v tejto veci. Radi by sme sa tiež opýtali, prečo dnes nik nenapadá v tejto veci vratné sklené obaly pre pivo ? Sú rovnako zálohované, z hľadiska Vami uvádzaných obáv o turistov ide o rovnaký princíp. 
 
2.   „Zavedené opatrenia znížia na území SR predajnosť nápojov v PET fľašiach vyrábaných aj v iných štátoch EÚ. Dôsledkom budú žaloby podané na Európskom súdnom dvore, varuje PKS“ 

V Nemecku zaznamenali stovky pokusov o súdny spor s touto argumentáciou zo strany niektorých združení priemyslu nápojov, obchodných reťazcov, aj na úrovni EÚ – všetky prehrali. Všetky tieto súdne spory vyhralo Ministerstvo životného prostredia Nemecka, resp. zástancovia zálohovania. Súdy potvrdili, že členské krajiny majú právo zaviesť zálohovanie nápojových jednorazových obalov a že toto opatrenie nie je v rozpore s princípmi a legislatívou o voľnom pohybe tovaru, služieb a obchodu. To však musíte vedieť, preto považujeme predmetné vyhlásenia za arogantné zastrašovanie štátnych orgánov Slovenska. Prípadné žaloby v tejto veci iba privítame, pretože by dopadli rovnako ako v prípade Nemecka. 

2.  „PET obaly na nápoje tvoria len 3 % z celkového odpadu“ 

Je neodborné uvádzať iba hmotnostný podiel nápojových PET obalov, pretože to nevypovedá o skutočnom podiele týchto obalov na záťaži životného prostredia. 
-   Objemom tvoria nápojové PET obaly omnoho väčší podiel na komunálnych odpadoch, než váhou, pretože sú ľahké. Objem je podstatnejšie kritérium z hľadiska životného prostredia – pre záber pôdy, prírody. 
-  Nápojové obaly tvoria najväčší podiel (38% objemom, 36% váhou)1 na znečistení životného prostredia nezákonne pohodenými odpadmi v prostredí. Dôvod, prečo sú nebezpečnejšie pre životné prostredie než iné obaly, je vo vzorcoch spotreby. Nápojové sa konzumujú mimo domova vo väčšej miere než iné balené produkty a bez ekonomickej motivácie nezodpovednejšia časť občanov tieto odpady zahadzuje v prírode, na uliciach, parkoch. 
-  Výpovedné je aj porovnanie cca 5-7% váhy nápojových obalov, ktorými sa podieľajú na komunálnych odpadoch s vyše 20% ich podielu na emisiách plynov prispievajúcich ku klimatickým zmenám. 

3.  „Zavedenie záloh za PET obaly na nápoje v SR by znamenalo výrazný zásah a komplikáciu života výrobcov, obchodníkov aj spotrebiteľov“

Takmer 30 štátov vo svete, ktoré zálohujú viac druhov jednorazových nápojových obalov a vo väčšom množstve, než plánuje SR, neregistruje žiadne vážne problémy. Zálohovacie systémy fungujú bez problémov, bez vysokých nákladov pre spotrebiteľov a priemysel, čo je možné doložiť verejne dostupnými údajmi zo Švédska, Nórska, Fínska, 11 štátov U.S.A. a ďalších. Problémy boli zaznamenané len v Nemecku pri zavedení systému, nie však kvôli samotnému zálohovaniu, ale kvôli zámernej ignorácii prípravy systému zo strany časti priemyslu nápojov a obchodných reťazcov. V súčasnosti sú však už aj v Nemecku počiatočné problémy vyriešené. Podobné strašenie „veľkými problémami“ sú známe aj z obdobia zavedenia registarčných pokaldníc, ktoré sa taktiež nepotvrdili. Navyše, dobre fungujúce zálohové systémy v zahraniční nám poskytujú dostatok informácií a skúseností o tom, ako manažovať tento systém tak, aby problémy vôbec nevznikli. 

4.   „Zavedením záloh za PET fľaše sa výrobcovia a dovozcovia nápojov v týchto obaloch dostanú do nevýhodnej pozície oproti tým, ktorí plnia nápoje do sklenených fliaš“.

Skutočnosť je opačná, dnes sú diskriminovaní výrobcovia plniaci nápoje do vratných sklenených obalov, ktorí musia znášať náklady na omnoho vyššiu mieru zberu využitia svojich obalov než je tomu u konkurenčných jednorazových obalov. Výrobcovia plniaci do vratných opakovane používaných obalov nesú náklady na zber a opakované použitie vyše 90% svojich obalov. Oproti tou výrobcovia plniaci do jednorazových nápojových obalov prispievajú na omnoho nižšiu mieru zberu a využitia svojich obalov v SR. Zavedenie zálohovania nápojových jednorazových obalov narovná podmienky na trhu pre nápojové obaly a odstráni netrhovú diskrimináciu vratných opakovane používaných obalov. 

5.  Záverom upozorňujeme na Vašu manipuláciu s číslami o počte nápojových jednorazových PET obalov. V rokoch 200 – 2001, keď priemyslu nápojov občianske, odborné organizácie vyčítali nárast množstva odpadov z jednorazových nápojových obalov, uvádzal v snahe preukázať nízke počty, počet 7 000 ton ročne (PET). Už o dva a pol roka (2004), v čase, keď sa zas snažil preukázať, že PET obalov je „príliš mnoho na to aby obchod v SR zvládol bez problémov ich zálohovanie“ už tvrdil, že ich je 12 000 ton. Dnes, keď opäť naznačujete, že záťaž životného prostredia z PET obalov je malá, uvádzate znovu nižšie číslo 10 300 ton... 

Zároveň by sme radi Vás vyzvali k zmene vo vašej argumetnácii od zavádzajúcich tvrdení smerom k odborným a podloženým argumentom. Taktiež by bolo vhodné, aby sa diskusia preniesla z laického vnímania iba nápojových PET obalov na diskusiu o nápojových obaloch v celku. Tak, ako sa o to naša organizácia usiluje s ďalšími odbornými a občianskymi organizáciami. 

Za  Priateľov Zeme – SPZ 

Ladislav Hegyi  					Ing. Ivana Machová 
predseda 

1 T.U. Zvolen, FEE, KEI: „Analýza voľne pohodených odpadov v prostredí Slovenskej republiky“, 2005.